b'\n_START_ARTICLE_\nKongrati\n_START_PARAGRAPH_\nKongrati, Kungrati, Ungirati, Kungirati Hongirat ali Hongirati (mongolsko \xd1\x85\xd0\xbe\xd0\xbd\xd0\xb3\xd0\xb8\xd1\x80\xd0\xb0\xd0\xb4, Hongirad) so bili ena od velikih skupin mongolskih plemen. V kitajskih virih so omenjeni kot Vangjila (\xe7\x8e\x8b\xe7\xb4\x80\xe5\x89\x8c), Yongjilie (\xe9\x9b\x8d\xe5\x90\x89\xe7\x83\x88), Qungrat in Guangjila (\xe5\xbb\xa3\xe5\x90\x89\xe5\x89\x8c). Njihova domovina je bila okolica jezera Hulun v Notranji Mongoliji in reke Halha v Mongoliji. Vzdr\xc5\xbeevali so tesne stike z vladajo\xc4\x8dimi dinastijami v severni Kitajski. Konigra\xc5\xa1ka plemena se niso nikoli zdru\xc5\xbeila pod enim samim voditeljem, zato niso nikoli dosegli velike voja\xc5\xa1ke slave. Njihova najve\xc4\x8dja slava je izhajala iz tega, da so bili po \xc5\xbeenski strani tesni sorodniki mongoskega vladarja D\xc5\xbeingiskana. D\xc5\xbeingiskanova mati, stara mati in prva \xc5\xbeena so bile Kongratke, tako kot \xc5\xa1tevilne kasnej\xc5\xa1e mongolske vladarice in princese. V \xc4\x8dasu dinastije Yuan so jih imenovali Lu Wang (princ Lu). Nekaj Kongratov se je morda preselilo na zahod na ozemlje sodobnega Uzbekistana in ju\xc5\xbenega Kazahstana.\n_START_SECTION_\nIzvor\n_START_PARAGRAPH_\nKongrate se pogosto \xc5\xa1teje za potomce starodavnega plemena Vuku/Vugu, ki ga omenjajo zapisi dinastije Tang. Sami sebe so imeli za potomce mitolo\xc5\xa1kih bratov D\xc5\xbeurluk Mergena, Kuba \xc5\xa0ira in Tusbu Daua, rojenih iz zlate posode. Potomci teh bratov so ustvarili pleme Kongratov, rodbinski spori pa so ga hitro razcepili na Ikire, Olhonude, Karanute, Gorlose in Konglijute. Plemensko ime Kongrati so ohranili samo potomci D\xc5\xbeurluka Mergena. Eden od najbolj znanih prednikov Kongratov je bil Miser Ulug, ongiratski Herkul, ki je imel nad\xc4\x8dlove\xc5\xa1ko mo\xc4\x8d in je pogosto spal ve\xc4\x8d dni skupaj._NEWLINE_V 12. stoletju je imelo veliko Kongratov in njihovih plemen ime mongolskega porekla.\n_START_SECTION_\nLegenda o Ergune kun\n_START_PARAGRAPH_\nPo mongolski legendi sta bila voj\xc5\xa1\xc4\x8daka Kijan/Kijad in Negus (mongolsko Nohos, kar pomeni pes ali volk) pora\xc5\xbeena v bitki in prisiljena poiskati zato\xc4\x8di\xc5\xa1\xc4\x8de v zaprti dolini Ergune kun (strme pe\xc4\x8dine). Po ve\xc4\x8d generacijah je postalo njuno potomstvo pre\xc5\xa1tevilno za majhno dolino, vendar se nih\xc4\x8de ni ve\xc4\x8d spomnil, kako priti iz nje. Kova\xc4\x8d je nazadnje le na\xc5\xa1el re\xc5\xa1itev: pot bi morali narediti tako, da bi raztalili \xc5\xbeilo \xc5\xbeeleza v eni od gora, ki so obkro\xc5\xbeale dolino. Zanetili so ogromen ogenj in ga podpihovali s sedemdesetimi velikimi mehovi. Podvig jim je uspel in pleme je na\xc5\xa1lo izhod v zunanji svet. Na svobodi je iz Kijanovega in Negusovega ljudstva nastalo ve\xc4\x8d plemen, med njimi tudi Mongoli in Kongrati.\n_START_SECTION_\nSorodstvene vezi z vladarskimi hi\xc5\xa1ami\n_START_PARAGRAPH_\nRazen tega, da so imeli Mongoli in Kongrati kot taki skupne prednike, so imeli tudi sorodstvene vezi z vladajo\xc4\x8do mongolsko rodbino. Prva Kongratka v vladajo\xc4\x8di mongolski rodbini je bila Alan Koa iz plemena Karlas, katerega za\xc4\x8detnik je bil legendarni Miser Ulug. Do 12. stoletja so imeli mongolski vladarji, med njimi tudi Kabul kan in njegov vnuk D\xc5\xbeingiskan, \xc5\xbeene iz plemena Kongratov. D\xc5\xbeingiskanov o\xc4\x8de Jesugej Bagatar ni bil visoko rangiran mongolski poglavar, vendar je tudi on imel kongratsko \xc5\xbeeno, ki jo je ukradel enemu od mo\xc5\xbe. Kongratke so bile tudi \xc5\xbeene ve\xc4\x8dine vladarjev iz kitajske dinastije Juan in vladarjev Zlate horde, kar je dajalo Kongratom v obeh dr\xc5\xbeavah veliko politi\xc4\x8dno mo\xc4\x8d: Kongrati so prisilili vladarje Zlate horde, da so v 1280. letih sklenili mir s Kublajkanom, in prepri\xc4\x8dali Tokta Kana, da je leta 1304 priznal nadoblast velikega kana. Kongrati so v dinastiji Juan dosegli svoj politi\xc4\x8dni vrha s kraljico Dagi in njenim ministrom Temuderjem, ki sta vladala \xc5\xa1estim kanatom, in med vladavino kana \xc5\xa0adbala (vladal 1321-1323). V sedanji Notranji Mongoliji sta leta 1271 zgradila mesto Jin\xc4\x8dang (mongolsko In\xc4\x8dan)._NEWLINE_Po smrti zadnjega juanskega cesarja Togontimurja, ki je na Kitajskem in v mongolskih kanatih izgubil polo\xc5\xbeaj cesarja, se je jedro Kongratov in Olhonudov (pleme D\xc5\xbeingiskanove \xc5\xbeene B\xc3\xb6rte) leta 1371 vdalo dinastiji Ming. Vmes so Kongrati spadali v ju\xc5\xbeni hal\xc5\xa1ki tumen v sedanji Notranji Mongoliji, Olhonudi pa so \xc5\xbeiveli v sedanji mongolski provinci Hovd._NEWLINE_V 18. stoletju sta pore\xc4\x8dji Amu Darje in Sir Darje pri\xc5\xa1li pod oblast treh uzbe\xc5\xa1kih kanatov, ki so svojo oblast legitimirali s sorodstvo z D\xc5\xbeingiskanom. Na zahodu so vladali Kongrati v Hivi in Horezmu (1717-1920), na vzhodu Mingi v Kokandu (okrog 1710-1876) in med njimi Mangudi v Buhari (1753-1920). Dinastija Sufi (1359-1388), katero je ustanovila kongratska elita v Horezmu, je vladala samostojno pod D\xc5\xbeo\xc4\x8didi in Timur Lenkom. Kongratski emirji so v 18. stoletju postali de facto vladarji Hivskega kanata. Njihovi vladarji so se od leta 1804 naslavljali s kani. 2. februarja 1920 je zadnji hivski kan Sajid Abdulah odstopil, njegovo ozemlje pa je bilo leta 1924 priklju\xc4\x8deno k Sovjetski zvezi._NEWLINE_Potomce Kongratov se \xc5\xa1e najde med prebivalci Mongolije, Ujguri v Gansuju na Kitajskem in Kalpaki in Uzbeki._NEWLINE_Za potomce Kongratov se zdaj \xc5\xa1teje kaza\xc5\xa1ko pleme Kongirat (tur\xc5\xa1ko Ongrat ali Kungrat).'